Spoločnosť BOAT a.s. sa stala jedným z hlavných partnerov Galavečera SHbÚ, na ktorej spoznáme víťaza ankety Hokejbalista roka 2015.
Hotel Holiday Inn bude 19. februára hostiť najlepších hokejbalistov roka 2015. Slávnostný galavečer sa pomaly blíži a finišujú aj posledné prípravy na jeho bezproblémový chod. "V súčasnosti nám najviac práce pohlcujú jednania s účinkujúcimi. Chceme, aby mal každý hosť naozaj bohatý zážitok. Upravili sme aj občerstvenie, na rozdiel od prvej ponuky bude honosnejšie a bohatšie," vyhlasuje organizátor. Hokejbalista roka vzíde z desiatky nominovaných, okrem toho hokejbalová i celá športová verejnosť spozná najlepšieho trénera, juniora, rozhodcu, či najlepšiu hokejbalistku roka. Vyhlásená bude aj najlepšia šestka Extraligy, teda All Stars team a cenu dostane aj najjagavejšia hviezda sezóny 2014/15. Pripravená je aj zvláštna cena redakcie www.hokejbal.sk.
Okrem kultúrneho a spoločenského zabezpečenia akcie prebiehajú aj rokovania so sponzormi, ktorí sa akciu rozhodli podporiť cenami pre tých, ktorí robia Slovensku neoceniteľnú reklamu vo svete. "Sme veľmi radi a je pre nás cťou, že môžem potvrdiť spoluprácu so spoločnosťou BOAT a.s., ktorá sa stala jedným z hlavných partnerov podujatia a ktorá venuje víťazovi ankety Hokejbalista roka nádherné auto Volkswagen Amarok na jeden mesiac zdarma. Ten si ho môže osedlať ihneď po galavečeri," prezradil Michal Runák, organizátor akcie. Ďalšie informácie prinesieme čoskoro.
Rubrika: Slovensko